Man en vrou sterf, twee beseer toe kar rolFoto: Verskaf. Twee mense is dood en twee ander is beseer toe die motor waarin hulle gereis het in Hillshaven, Westonaria, in die weste van Gauteng gerol het. Werner Vermaak, woordvoerder van ER24, het gesê die voorval het Sondag omstreeks 17:00 plaasgevind. “Toe ons paramedici sowel as die plaaslike nooddienste by die toneel opdaag het hulle die voertuig etlike meters van die pad in ŉ oop stuk veld aangetref,” het Vermaak gesê. Volgens hom het die voertuig verskeie kere gerol. “Al die insittendes is uit die motor geslinger.” ŉ Man en ŉ vrou is volgens Vermaak met noodlottige beserings aangetref. Twee mans het volgens hom ook matige tot ernstige beserings opgedoen. Meer oor die omstandighede rondom die voorval is nog nie bekend nie. Die polisie ondersoek die voorval. Foto: Verskaf.